《故明宫人杨氏度曲歌》
清代·宋祖昱

大明湖水年年绿，旁有佳人在空谷。沦落泥涂五十年，白发犹歌太平曲。

当时少小住山东，为选娥眉入后宫。初见黄门频指鹿，俄看朱邸倏飞龙。

真人御极安区夏，金瓯端拱无纤罅。复旦赓来拜手余，《南薰》鼓就垂裳暇。

宴坐朝元一事无，偶当承值奉欢娱。流传乐府翻《河满》，检点新声逐《念奴》。

玉熙宫里曾开宴，咬春燕九从游遍。郢雪流风拂彩衣，梁尘映烛飘纨扇。

曲好频移绣柱筝，歌成屡赐黄金钏。也识朝廷久晏安，偕赏风光共流转。

忽报潢池起弄兵，西来豺虎正纵横。那期大内弹琴罢，博得中原战鼓惊。

从此宸衷惨不乐，遏绝声音止弦索。过锦工师出教坊，投壶玉女闲官阁。

凤纸停呼菊部头，龙楼辍奏梨园乐。《水调》余音渐失亡，《霓裳》散序多零落。

今春憔悴复明春，扫殿焚香作散人。长睹君王忧赤子，谁令宫阙乱黄巾。

煤山夜半何仓卒，海棠落尽风萧瑟。阿监同时捧寿宫，千官不见朝温室。

无数红妆殉御沟，正拟相随复相失。太液沧波鹄下来，上阳花片莺衔出。

黄紽潜易内家妆，张掖门开急走藏。抛掷绮罗逃劫掠，迁延道路转寻常。

径别燕京适齐鲁，漂泊仍归故乡土。织布沤麻结比邻，采薪汲水支门户。

叠在衣箱不计年，深宫剩得当时谱。点拍依微宇画讹，宫商约略歌声苦。

错将天上紫云回，翻作人间《绿幺序》。不惜尊前发曼声，一曲将终泪如雨。

往昔繁华等逝川，尚余选侍在民间。三朝彤史谁能纪，一代红颜绝可怜。

老妇今年总迟暮，短艳长趋回非故。耳目神明久未衰，伶伦节奏迟偏误。

属和难教楚客闻，寻声漫遣周郎顾。夜雨凋残玉树花，浮云隔断苍梧路。

冬青枝上杜鹃啼，送堕胭脂不知数。我听清歌倍惨伤，白头宫女话兴亡。

天荒地老无穷恨，莫唱开元旧乐章。

作者简介：宋祖昱，字斌贻，号西洲，会稽人。诸生。有《西洲类稿》。